**De-ar fi ca să mai vin…**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De-ar fi ca să mai vin cum am venit,

Să-mi dai, la fel, o zi de primăvară,

Când mi-a zâmbit cireşu-ntâia oară

De-atâta aşteptare, pârguit;

De-ar fi să mai păşesc cum am păşit,

Întinde-mi lutul prispei sub picioare,

Şi-n roua toamnei să deschid cărare

Miresmelor de fân proaspăt cosit;

Ca să tresar cum am mai tresărit,

De-ajuns mi-ar fi o roată de fântână

Şi-o ie învârtind-o cu o mână

Sub soarele-n cosiţe-i răsărit;

De-ar fi să mai iubesc cum am iubit,

În ochii ei dă-mi bolta înstelată,

Iar Luna, să se-alinte ridicată

De un salcâm, la poartă, înflorit….

De-ar fi să mai bocesc cum n-am bocit...

Îneacă-mă în lacrimile-amare,

Vărsate râu, în fluviu, până-n mare

De-al meu cătun, din vale, părăsit;

De-ar fi ca să mai vin cum am venit….

Valeriu Cercel